(136472) Makemake
(136472) Makemake (Symbol: ), fréier provisoresch Bezeechnung 2005 FY9, ass en Zwergplanéit vun der Ënnerklass Plutoiden an der Kuiperceinture.

Entdeckung 
Den Himmelskierper gouf den 31. Mäerz 2005 vum Mike Brown (CalTech), dem Chad Trujillo (Gemini-Observatoire) an dem David Rabinowitz (Yale-Universitéit) mam Oschin-Schmidt-Teleskop um Palomar-Observatoire entdeckt. Den Objet krut vum Entdeckerteam déi inoffiziell Aarbechtsbezeechnung „Easterbunny“ (Ouschterhues).

D'Entdeckung vum Makemake gouff offiziell den 29. Juli 2005 bekannt gemaach. De selwechten Dag goufen och déi grouss Transneptunen Haumea an Eris der Ëffentlechkeet bekannt gemaach. Dës dräi Objete stellen zesumme mam Pluto no haitegem Wëssen déi véier gréisst bekannt Kuiperceintureobjeten duer. Den Duerchmiesser vum Makemake gëtt op 1.800 Kilometer geschat (zirka 75 % vun der Gréisst vum Pluto). Seng visuell Hellegkeet läit bei ronn 17 mag, woumat hien den zweethellsten Objet nom Pluto an der Kuiperceinturen ass.

Numm 

Am Juli 2008 krut hien den Numm Makemake no der Schëpfergottheet vun der Ouschterinselkultur.

Eegenschafte 

De Makemake beweegt sech op enger elliptescher Ëmlafbunn am Ofstand tëscht 38,5 AE (Perihel) an 52,8 AE (Aphel) ëm d'Sonn. D'Bunn ass ronn 29° géint d'Ekliptik gebéit. Fir en Ëmlaf ronderëm d'Sonn brauch den Zwergplanéit ronn 309 Joer.

De Makemaken ass méi grouss wéi den Ceres. Duerch seng Gréisst ass hie warscheinlech am hydrostatesche Gläichgewiicht a bal kugelfërmeg.

No der Entscheedung vun der IAU vum 11. Juni 2008 gouf en der Kategorie vun de Plutoiden, enger Ënnerkategorie vun de Zwergplanéiten, zougeschriwwen, well seng absolut Hellegkeet méi kleng wéi +1 mag ass.

Kuckt och 

 Asteroid

Um Spaweck 

136472
Klassesch Kuiperceinture-Objeten
Astronomesch Objeten déi 2005 entdeckt goufen
Entdeckunge vum Palomar-Observatoire
Entdeckunge vum Michael E. Brown
Entdeckunge vum Chad Trujillo
Entdeckunge vum David Lincoln Rabinowitz